text: Lastbilchauffør stoppet med promille på over 2,0
  27 juli 2015 kl. 04.45
  En polsk lastbilchauffør blev søndag aften stoppet med en promille på over 2,0 på E45 ved Aabenraa.
  Promillen viste over 2,0, da en polsk lastbilchauffør blev stoppet på E45 ved Aabenraa i aftes ved 20-tiden.
  Det var en bagvedkørende bilist, der opdagede, at et sættevognstog slingrede voldsomt på vejen - og vedkommende kontaktede derfor politiet. Efter at have fundet og standset vogntoget kunne politiet konstatere, at chaufføren var stærkt beruset.
  
  Tilbageholder lastbil
  Politiet krævede, at chaufføren betalte et depositum for bøden på stedet, men det var den berusede mand ikke umiddelbart i stand til.
  - Indtil videre beholder vi køretøjet, da han ikke har været i stand til at betale et depositum for bøden. Manden har dog fået lov til at sove rusen ud i førerhuset, forklarer vagtchef Ivan Gohr Jensen, Syd og Sønderjyllands Politi.
  